སྒོས་སུ་སངས་རྒྱས་གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་ཚོགས་ཀྱི་མགྲིན་རྒྱན་རབ་གསལ་ཆུ་ཤེལ་ནོར་བུའི་དོ་ཤལ་ཞེས་པར་བོད་ཡུལ་མ་སང་སྤུན་དགུས་དབང་བྱས་ཏེ།།ཡུལ་མིང་བོད་ཁམས་གཞུང་དྲུག་ཅེས་སུ་གྲགས།།སྔ་རྟགས་མདའ་གདུང་མཚོན་ཆ་བརྩེ་བ་དང་།།བཞོན་པ་ཞོན་དང་དངོས་པོ་ཉོ་ཚོང་བྱུང་།།དེ་རྗེས་ཟ་རམ་སྐྱེས་དྲུག་གིས་དབང་བྱས།།ཡུལ་མིང་བོད་ཡུལ་སྟོང་སྡེ་བཅོ་བརྒྱད་ཅེས།།སྔ་རྟགས་མགོ་རྒྱན་རྣ་ཆ་འདོགས་པ་དང་།།གླུ་གར་རོལ་རྩེད་དགའ་སྟོན་བྱེད་པ་བྱུང་།།ཞེས་སོགས་བྱུང་ཞིང་།ཟ་རམ་སྐྱེས་དྲུག་གིས་བོད་ཡུལ་སྟོང་སྡེ་བཅོ་བརྒྱད་ལ་དབང་སྒྱུར་བྱེད་སྐབས་དགའ་སྟོན་རྟེན་འབྲེལ་གྱི་རྣམ་པ་མཚོན་བྱེད་གླུ་གར་རོལ་རྩེད་བྱེད་པའི་སྲོལ་ཐོག་མར་བྱུང་བར་གྲགས་ཤིང་།དོན་དམ་སྨྲ་བའི་སེང་གེས་ཀྱང་བརྒྱ་ནི་རྒྱ་གར་ཆོས་གླུ་བྱུང་།བརྒྱ་ནི་རྒྱ་ནག་རྩིས་གླུ་བྱུང་།བརྒྱ་ནི་ཞང་ཞུང་བོན་གླུ་བྱུང་ཞེས་རང་རེའི་མེས་པོ་ཚོས་ལོ་རྒྱུས་ཀྱི་དུས་ཡུན་རིང་མོའི་ཁྲོད་ཕྱི་སྣོད་འཇིག་རྟེན་ཁམས་ཆེན་པོ་དང་འབྲེལ་གཏུགས་བྱུང་བ་ལས།ནང་སེམས་སུ་དགའ་སྤྲོ་དང་སྐྱོ་སྡུག་སོགས་ཀྱི་ཚོར་སྣང་ཇི་སྙེད་སྐྱེས་པ་དང་བསྟུན་ནས་བྱུང་བའི་འཇིག་རྟེན་གྱི་ལྟ་བ་དང་།མཛེས་སྤྱོད་ཀྱི་ལྟ་བ།རིན་ཐང་གི་ལྟ་བ།ཚེ་སྲོག་གི་ལྟ་བ་སོགས་ཚུད་པའི་བསམ་བློའི་མྱོང་ཚོར་རིམ་བཞིན་འཕེལ་རྒྱས་ཕྱིན་འབྲས་སུ་གདོད་མའི་རང་བྱུང་ཆོས་ལུགས་བོན་དང་འབྲེལ་བའི་བོན་གླུ་སོགས་བྱུང་བ་ལགས།